Document ID: 32008D0442

ΑΠΌΦΑΣΗ ΤΗΣ ΕΠΙΤΡΟΠΉΣ
της 5ης Ιουνίου 2008
σχετικά με τη χρηματοδοτική συνεισφορά της Κοινότητας στο πλαίσιο μέτρων για την καταπολέμηση του αφθώδους πυρετού στο Ηνωμένο Βασίλειο το 2007
[κοινοποιηθείσα υπό τον αριθμό Ε(2008) 2348]
(Το κείμενο στην αγγλική γλώσσα είναι το μόνο αυθεντικό)
(2008/442/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 3 παράγραφος 3 και το άρθρο 11 παράγραφος 4,
Εκτιμώντας τα ακόλουθα:
(1)
Το 2007 εμφανίστηκαν εστίες αφθώδους πυρετού στο Ηνωμένο Βασίλειο. Η εμφάνιση της νόσου αυτής αποτελεί σοβαρό κίνδυνο για το κοινοτικό ζωικό κεφάλαιο.
(2)
Για την πρόληψη της εξάπλωσης της νόσου και για την όσο το δυνατόν ταχύτερη εκρίζωσή της, η Κοινότητα πρέπει να συμβάλει οικονομικά στις επιλέξιμες δαπάνες που πραγματοποίησε το κράτος μέλος στο πλαίσιο των μέτρων που έλαβε για την καταπολέμηση της νόσου, όπως προβλέπει η απόφαση 90/424/ΕΟΚ.
(3)
Η καταβολή της χρηματοδοτικής συνεισφοράς της Κοινότητας στο πλαίσιο των μέτρων καταπολέμησης του αφθώδους πυρετού υπόκειται στους κανόνες που καθορίζονται στον κανονισμό (ΕΚ) αριθ. 349/2005 της Επιτροπής, της 28ης Φεβρουαρίου 2005, για τους κανόνες σχετικά με την κοινοτική χρηματοδότηση των επειγουσών παρεμβάσεων και της καταπολέμησης ορισμένων νόσων των ζώων που αναφέρονται στην απόφαση 90/424/EOK του Συμβουλίου (2).
(4)
Στις 2 Οκτωβρίου 2007, το Ηνωμένο Βασίλειο υπέβαλε έναν τελευταίο κατά προσέγγιση υπολογισμό των δαπανών που επωμίστηκε για την εκρίζωση της νόσου.
(5)
Οι βρετανικές αρχές εκπλήρωσαν τις τεχνικές και διοικητικές υποχρεώσεις τους, όπως προβλέπονται στο άρθρο 11 παράγραφος 2 της απόφασης 90/424/ΕΟΚ και στο άρθρο 6 του κανονισμού (ΕΚ) αριθ. 349/2005.
(6)
Η καταβολή της χρηματοδοτικής συνεισφοράς της Κοινότητας πρέπει να εξαρτάται από την προϋπόθεση ότι οι προγραμματισθείσες ενέργειες πράγματι εκτελέστηκαν και ότι οι αρχές παρέχουν κάθε αναγκαία πληροφορία εντός των καθορισμένων προθεσμιών.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Χρηματοδοτική συνεισφορά της Κοινότητας
1. Η Κοινότητα χορηγεί χρηματοδοτική συνεισφορά στο Ηνωμένο Βασίλειο για τις δαπάνες που πραγματοποίησε το εν λόγω κράτος μέλος το 2007 στο πλαίσιο της λήψης μέτρων για την καταπολέμηση του αφθώδους πυρετού, σύμφωνα με το άρθρο 11 παράγραφος 4 στοιχείο α) σημεία i) έως iv) της απόφασης 90/424/ΕΟΚ.
2. Η χρηματοδοτική συνεισφορά της Κοινότητας ανέρχεται στο 60 % των επιλέξιμων για κοινοτική χρηματοδότηση δαπανών που αναφέρονται στην παράγραφο 1. Καταβάλλεται με τους όρους που προβλέπονται στον κανονισμό (ΕΚ) αριθ. 349/2005.
Άρθρο 2
Ρυθμίσεις πληρωμής
Καταβάλλεται μια πρώτη δόση ύψους 270 000 ευρώ, ως τμήμα της κοινοτικής χρηματοδοτικής συνεισφοράς που προβλέπεται στο άρθρο 1.
Άρθρο 3
Αποδέκτης
Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και Βορείου Ιρλανδίας.
Βρυξέλλες, 5 Ιουνίου 2008.

Labels: 19
5
0
6
18